На основу члана 41a став 2. Закона о заштити природе („Службени гласник РС”, бр. 36/09, 88/10, 91/10 – исправка, 14/16 и 95/18 – др. закон) и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

# У Р Е Д Б У

О ПРОГЛАШЕЊУ СТРОГОГ РЕЗЕРВАТА ПРИРОДЕ

„КАЛЕНИЋ”

Члан 1.

Подручје шуме Каленић између Јухора и Гледићких планина у централној Србији, ставља се под заштиту као Строги резеврат природе „Каленић”, које се сврстава у I категорију заштићеног подручја међународног, националног, односно изузетног значаја (у даљем тексту: Строги резерват природе „Каленић”).

Члан 2.

Строги резерват природе „Каленићˮ ставља се под заштиту ради очувања биолошке разноврсности, ретке и јединствене климатогене шумске заједнице сладуна и цера (*Quercetum farnetto-cerris)* старости око 100 година, која представља и значајно станиште строго заштићених врста фауне птица као што су мишар, шумска сова, велики шарени детлић, кос, дрозд имелаш, велика и обична сива сеница, бргљез и др.

Члан 3.

Строги резерват природе „Каленићˮ укупне површине 2 hа налази се на територији општине Рековац.

Опис границе и графички приказ Строгог резервата природе „Каленићˮ дати су у Прилогу – Опис границе и графички приказ Строгог резервата природе „Каленићˮ, који је одштампан уз ову уредбу и чини њен саставни део.

Члан 4.

На подручју Строгог резервата природе „Каленићˮ успоставља се режим заштите I степена.

Режим заштите I степена целокупно је у државном власништву.

Члан 5.

Режим заштите I степена забрањује коришћење природних ресурса, изградњу објеката и извођење било каквих радова и активности.

На целом подручју радови и активности се ограничавају на:

1. научна истраживања и праћење природних процеса;
2. контролисану посету у образовне, рекреативне и општекултурне сврхе које нису у супротности са циљевима очувања природних вредности;
3. обележавање граница;
4. спровођење заштитних, санационих и других неопходних мера у случају пожара, природних непогода, удеса, реконструкције, санација и одржавања постојећих објеката од посебног значаја, као што су високонапонски далеководи, болести и пренамножења одређених биљних и животињских врста.

Члан 6.

Строги резерват природе „Каленићˮ поверава се на управљање ЈП „Србијашумеˮ из Београда (у даљем тексту: Управљач).

Члан 7.

У обављању законом утврђених послова управљања заштићеним подручјем, Управљач је дужан нарочито да:

1. управља заштићеним подручјем на начин који омогућава да се у потпуности спроведу прописане мере и активности заштите (режим заштите) у циљу очувања и унапређења заштићеног подручја;
2. врши обележавање заштићеног подручја;
3. донесе десетогодишњи план управљања и годишњи програм управљања;
4. обезбеди чуварску службу;
5. донесе акт о унутрашњем реду и чуварској служби;
6. у случају насталих промена које могу уништити или нарушити основну вредност заштићеног подручја обавештава Завод за заштиту природе Србије;
7. обезбеђује услове за спровођење научноистраживачких, образовних, информативно-пропагандних и других активности у складу са законом којим се уређује заштита природе;
8. обезбеђује финансијска средства из сопствених прихода, као и других извора утврђених законом;
9. се обраћа надлежним органима ради обезбеђивања средстава из општинског и републичког буџета и других извора прихода;
10. учествује у поступку утврђивања накнаде за ускраћивање или ограничавање права коришћења;
11. издаје сагласности и одобрења;
12. прати стање и води евиденцију о природним вредностима, непокретностима и људским активностима.

Управљач је дужан да изврши упис делатности управљања заштићеним подручјем у складу са прописима којима се уређује класификација делатности у року од 60 дана од дана ступања на снагу ове уредбе.

Члан 8.

Очување, унапређење и приказивање природних и других вредности подручја Строгог резервата природе „Каленићˮ спроводи се према плану управљања који доноси Управљач на период од десет година (у даљем тексту: План управљања), са садржином и на начин прописан законом којим се уређује заштита природе.

План управљања садржи циљеве и приоритетне задатке очувања повољног стања као и превентивне мере заштите од пожара у складу са законом којим се уређује заштита од пожара и прописима донетим на основу тог закона.

План управљања Управљач доноси и доставља министарству надлежном за послове заштите животне средине (у даљем тексту: Министарство) најкасније у року од десет месеци од дана ступања на снагу ове уредбе.

У поступку давања сагласности на План управљања, Министарство прибавља мишљења министарстава надлежних за послове пољопривреде, шумарства, водопривреде, науке, просвете, културе, рударства, енергетике, привреде, грађевине, саобраћаја, просторног планирања, туризма и финансија.

Управљач је дужан да једном у три године анализира спровођење Плана управљања и остварене резултате и по потреби изврши његову ревизију.

До доношења Плана управљања, Управљач врши послове на основу годишњег програма управљања који је дужан да донесе и достави Министарству на сагласност у року од 30 дана од дана ступања на снагу ове уредбе.

План управљања остварује се годишњим програмом управљања, који садржи нарочито: сажет приказ природних и других вредности заштићеног подручја, циљева заштите и одрживог коришћења, могућности и ограничења за њихово остваривање; детаљан приказ годишњих задатака на чувању, одржавању, унапређењу, приказивању и одрживом коришћењу заштићеног подручја за потребе науке, образовања, рекреације и туризма и укупног социо-економског развоја; приказ конкретних послова на изради и доношењу управљачких докумената, првенствено Плана управљања, акта о унутрашњем реду и чуварској служби; приказ задатака на обележавању заштићеног подручја, заснивању информационог система и противпожарној заштити; приказ субјеката, организационих и материјалних услова за извршење програма, висине и извора потребних финансијских средстава.

Члан 9.

Управљач је дужан да обезбеди спровођење режима заштите, односно унутрашњи ред и чување заштићеног подручја у складу са правилником о унутрашњем реду и чуварској служби који доноси уз сагласност Министарства у року од шест месеци од дана ступања на снагу ове уредбе.

У оквиру садржине прописане законом којим се уређује заштита природе, правилником из става 1. овог члана се ближе утврђују забрањени радови и активности, као и правила и услови обављања радова и активности који су допуштени на подручју Строгог резервата природе „Каленићˮ.

Правилник из става 1. овог члана се објављује у „Службеном гласнику Републике Србије”.

Члан 10.

Управљач је дужан да на прописан начин обележи Строги резерват природе „Каленићˮ, његову спољну границу, односно границе режима заштите, најкасније у року од 12 месеци од дана ступања на снагу ове уредбе.

Члан 11.

Управљач ће у року од две године од дана ступања на снагу ове уредбе израдити софтверско решење о природним и створеним вредностима, непокретностима, активностима и другим подацима од значаја за управљање Строгим резерватом природе „Каленићˮ.

Члан 12.

Забране и ограничења прописана овом уредбом, не односе се на војне објекте и комплексе, као и на активности које Војска Србије изводи или ће изводити за потребе одбране Републике Србије.

Члан 13.

Средства за спровођење Плана управљања обезбеђују се из буџета Републике Србије, прихода остварених обављањем делатности Управљача и из других извора, у складу са законом.

Члан 14.

Планови уређења простора, шумске, ловне, пољопривредне и друге основе и програми који обухватају заштићено подручје Строги резерват природе „Каленићˮ усагласиће се са Просторним планом Републиком Србије, Планом управљања и режимом заштите утврђеним овом уредбом.

Члан 15.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-13271/2029-2

У Београду, 12. јуна 2020. године

В Л А Д А

ПРЕДСЕДНИК

Ана Брнабић, с.р.

Прилог

ОПИС ГРАНИЦЕ И ГРАФИЧКИ ПРИКАЗ СТРОГОГ РЕЗЕРВАТА ПРИРОДЕ „КАЛЕНИЋ”

Граница Строгог резервата природе „Каленић” обухвата делове катастарских парцела 670/1 и 670/2, КО Каленићки Прњавор, општина Рековац и одређена је преломним тачкама са координатама: Y=7499009,30 X=4848810,46; Y=7499011,28 X=4848785,78; Y=7499018,19 X=4848764,06; Y=7499026,09 X=4848742,34; Y=7499036,95 X=4848723,58; Y=7499054,72 X=4848704,82; Y=7499068,54 X=4848698,90; Y=7499087,30 X=4848688,04; Y=7499104,08 X=4848679,15; Y=7499103,09 X=4848664,34; Y=7499085,21 X=4848654,72; Y=7499056,69 X=4848647,56; Y=7499032,88 X=4848638,82; Y=7499005,12 X=4848627,25; Y=7498981,66 X=4848619,92; Y=7498965,86 X=4848620,90; Y=7498962,03 X=4848626,68; Y=7498951,91 X=4848631,59; Y=7498938,90 X=4848657,04; Y=7498931,31 X=4848676,19; Y=7498925,38 X=4848693,96; Y=7498927,05 X=4848704,17; Y=7498932,29 X=4848714,70; Y=7498942,17 X=4848737,40; Y=7498947,29 X=4848748,12; Y=7498942,08 X=4848762,29; Y=7498942,66 X=4848774,14; Y=7498955,67 X=4848784,26; Y=7498967,84 X=4848786,77; Y=7498980,67 X=4848806,51; Y=7498994,71 X=4848818,96, односно прати границу шумског одсека d унутар одељења 26, ГЈ „Каленић”.

